16 ડિસેમ્બર 1971ના રોજ રેડિયો દ્વારા પાકિસ્તાન સાથેના યુદ્ધમાં ભારતના વિજયની જાહેરાત થઈ ત્યારે સમગ્ર દેશની સાથે ખેત્રપાલ પરીવાર પણ ખુશી મનાવતો હતો પરંતુ ત્યારે જ તેમને સમાચાર મળ્યા કે તેમનો વહાલસોયો પુત્ર અરુણ હવે ક્યારેય ઘરે પરત નહીં ફરે. યુદ્ધના કેટલાક વર્ષો બાદ ભારત-પાકિસ્તાનના સૈન્ય દ્વારા મૈત્રાચાર નિમિત્તે અરુણના પિતા બ્રિગેડિયર ખેત્રપાલ કેટલાક સૈન્ય અધિકારીઓ સાથે પાકિસ્તાન ગયા હતા. જ્યાં તેમને પાકિસ્તાની સેનાના બ્રિગેડિયર મોહમ્મદ નાસિર મળ્યા હતા. તેમણે સામે ચાલીને બ્રિગેડિયર ખેત્રપાલને કહ્યું કે અરુણ એક ચિત્તાની જેમ યુદ્ધના મેદાનમાં લડ્યો હતો.અમે તેની બહાદુરીને સલામ કરીએ છીએ. બ્રિગેડિયર નાસિર યુદ્ધ દરમિયાન અરુણ વિરુદ્ધ યુદ્ધ લડી રહ્યા હતા.